b'\n_START_ARTICLE_\nArne Erlandsen\n_START_SECTION_\nUra valmentajana\n_START_PARAGRAPH_\nErlandsen aloitti valmennusuransa B\xc3\xa6rum Sportsklubbissa 1990-luvun alkupuolella, mutta ensimm\xc3\xa4isen todellisen kokeen valmentajana h\xc3\xa4n sai siirrytty\xc3\xa4\xc3\xa4n 1998 Lillestr\xc3\xb8m SK:n per\xc3\xa4simeen. Erlandsen luotsasi seuraa kaikkiaan seitsem\xc3\xa4n kautta, min\xc3\xa4 aikana joukkue oli varsin tasaisesti Tippeligaenin sijoilla 4\xe2\x80\x937. Kausi 2001 oli poikkeus Lillestr\xc3\xb8min viety\xc3\xa4 liigahopeaa._NEWLINE_Kaudeksi 2005 Erlandsen siirtyi IFK G\xc3\xb6teborgin p\xc3\xa4\xc3\xa4valmentajaksi. Debyyttikausi meni hyvin ja IFK taisteli mestaruudesta joutuen kuitenkin taipumaan Djurg\xc3\xa5rdens FF:lle ja tyytym\xc3\xa4\xc3\xa4n hopeaan. Pohjoismaisessa Royal Leaguessa Erlandsen johdatti IFK:n finaaliin, jossa FC K\xc3\xb6\xc3\xb6penhamina oli lopulta rangaistuspotkukilpailun j\xc3\xa4lkeen parempi. Pilkkukisa meni tanskalaisille 12\xe2\x80\x9311._NEWLINE_Kausi 2006 sujui edelliskautta kehnommin ja IFK putosi mestaruuskamppailusta. Erlandsen erosi teht\xc3\xa4vist\xc3\xa4\xc3\xa4n syyskuussa 2006. Saman vuoden marraskuussa h\xc3\xa4n palasi kotimaahansa tehty\xc3\xa4\xc3\xa4n sopimuksen Adeccoligaenissa pelanneen Hamarkameratenen kanssa. Erlandsenin johdolla Ham-Kam oli Adeccoligaen kakkonen ja nousi takaisin Tippeligaeniin kaudeksi 2008. Erlandsen sai potkut Ham-Kamista kes\xc3\xa4kuussa 2009 kehnojen esitysten vuoksi._NEWLINE_Hein\xc3\xa4kuussa 2010 Erlandsen palasi valmennusteht\xc3\xa4viin Norjan kolmannella sarjatasolla pelaavan Ullensaker/Kisa IL:n p\xc3\xa4\xc3\xa4valmentajana. Alun perin Erlandsenin oli tarkoitus siirty\xc3\xa4 kauden j\xc3\xa4lkeen Nigeriaan Rangers International of Enugun p\xc3\xa4\xc3\xa4valmentajaksi, mutta sopimus kariutui syyskuussa rahakiistoihin. Erlandsen j\xc3\xa4tti Ullensakerin kauden 2012 j\xc3\xa4lkeen._NEWLINE_Hein\xc3\xa4kuussa 2013 Erlandsenista tuli Norjan kolmannella sarjatasolla pelaavan Mossin p\xc3\xa4\xc3\xa4valmentaja. Erlandsenin johdolla seura s\xc3\xa4ilytti sarjapaikkansa Norjan 2. divisioonassa ja kaudella 2014 konkarivalmentaja luotsasi seuran samalla sarjatasolla kolmanneksi. H\xc3\xa4n j\xc3\xa4tti seuran kauden p\xc3\xa4\xc3\xa4tteeksi._NEWLINE_Toukokuussa 2015 Erlandsenista tuli Fredrikstad FK:n p\xc3\xa4\xc3\xa4valmentaja. Erlandsenin johdolla FFK onnistui lopulta viimeisell\xc3\xa4 kierroksella s\xc3\xa4ilytt\xc3\xa4m\xc3\xa4\xc3\xa4n sarjapaikkansa Norjan toiseksi korkeimmalla sarjatasolla OBOS-liigassa. Kauden j\xc3\xa4lkeen Erlandsen j\xc3\xa4tti teht\xc3\xa4v\xc3\xa4ns\xc3\xa4._NEWLINE_Syyskuussa 2016 Erlansen palasi Lillestr\xc3\xb8m SK:n p\xc3\xa4\xc3\xa4valmentajaksi 12 vuoden tauon j\xc3\xa4lkeen. Kaudella 2017 LSK:n peliesitykset liigassa olivat vaisuja ja kausi p\xc3\xa4\xc3\xa4ttyi lopulta sijalle 12. Sarjapaikka s\xc3\xa4ilyi viiden pisteen turvin. Norjan cupissa LSK eteni loppuotteluun saakka, jossa kaatoi Sarpsborgin 3\xe2\x80\x932 ja juhli cupin mestaruutta 10 vuoden tauon j\xc3\xa4lkeen._NEWLINE_Kes\xc3\xa4kuun lopussa 2018 Erlandsen sai potkut Lillestr\xc3\xb8min vajottua Norjan liigan putoamiskamppailuun sijalle 13.'